ระเบียบศาลรัฐธรรมนูญ

ว่าด้วยการแต่งตั้งที่ปรึกษาประธานศาลรัฐธรรมนูญ

และตุลาการศาลรัฐธรรมนูญ

พ.ศ. 2551

---------------------------------------------

               โดยที่เป็นการสมควรปรับปรุงระเบียบคณะตุลาการรัฐธรรมนูญว่าด้วยการแต่งตั้งที่ปรึกษาประจําประธานคณะตุลาการรัฐธรรมนูญ รองประธานคณะตุลาการรัฐธรรมนูญ และตุลาการรัฐธรรมนูญ เพื่อให้การปฏิบัติหน้าที่ตามภารกิจของประธานศาลรัฐธรรมนูญและตุลาการศาลรัฐธรรมนูญ เป็นไปอย่างเหมาะสมและมีประสิทธิภาพ

               อาศัยอํานาจตามความในมาตรา 213 วรรคสอง ของรัฐธรรมนูญแห่งราชอาณาจักรไทยพุทธศักราช 2550 และมาตรา 6 แห่งพระราชบัญญัติสํานักงานศาลรัฐธรรมนูญ พ.ศ. 2542คณะตุลาการศาลรัฐธรรมนูญจึงออกระเบียบไว้ ดังต่อไปนี้


ข้อ ๑ ระเบียบนี้เรียกว่า “ระเบียบศาลรัฐธรรมนูญว่าด้วยการแต่งตั้งที่ปรึกษาประธานศาลรัฐธรรมนูญและตุลาการศาลรัฐธรรมนูญ พ.ศ. 2551”


ข้อ ๒ ระเบียบนี้ให้ใช้บังคับตั้งแต่วันที่ 28 พฤษภาคม พ.ศ. 2551 เป็นต้นไป


ข้อ ๓ ให้ยกเลิกระเบียบคณะตุลาการรัฐธรรมนูญว่าด้วยการแต่งตั้งที่ปรึกษาประจําประธานคณะตุลาการรัฐธรรมนูญ รองประธานคณะตุลาการรัฐธรรมนูญ และตุลาการรัฐธรรมนูญ พ.ศ. 2549


ข้อ ๔ ให้คณะตุลาการศาลรัฐธรรมนูญมีอํานาจตีความและวินิจฉัยปัญหาเกี่ยวกับการปฏิบัติตามระเบียบนี้


ข้อ ๕ ในระเบียบนี้

“ที่ปรึกษา” หมายความว่า ที่ปรึกษาประธานศาลรัฐธรรมนูญ และที่ปรึกษาตุลาการศาลรัฐธรรมนูญ


ข้อ ๖ ให้ประธานศาลรัฐธรรมนูญพิจารณาแต่งตั้งที่ปรึกษาตามความประสงค์ของประธานศาลรัฐธรรมนูญและตุลาการศาลรัฐธรรมนูญ ทั้งนี้ จํานวนอัตรา ค่าตอบแทนเป็นรายเดือน และเงินประจําตําแหน่งของที่ปรึกษาให้เป็นไปตามที่กําหนดในบัญชีท้ายระเบียบนี้

               ในกรณีประธานศาลรัฐธรรมนูญหรือตุลาการศาลรัฐธรรมนูญไม่ประสงค์แต่งตั้งที่ปรึกษาตามระเบียบนี้ ให้มีสิทธิแต่งตั้งผู้เชี่ยวชาญตามระเบียบศาลรัฐธรรมนูญว่าด้วยการแต่งตั้งผู้เชี่ยวชาญประจําประธานศาลรัฐธรรมนูญและตุลาการศาลรัฐธรรมนูญ ได้เพิ่มขึ้นอีกหนึ่งเท่าของจํานวนผู้เชี่ยวชาญที่ประธานศาลรัฐธรรมนูญหรือตุลาการศาลรัฐธรรมนูญมีสิทธิแต่งตั้งตามระเบียบดังกล่าวแล้วแต่กรณี


ข้อ ๗ ที่ปรึกษาต้องมีคุณสมบัติ ดังต่อไปนี้

               (1) มีสัญชาติไทย

               (2) อายุไม่ต่ํากว่าสี่สิบห้าปี

               (3) สําเร็จการศึกษาไม่ต่ํากว่าระดับปริญญาโท หรือสําเร็จการศึกษาระดับปริญญาตรีและมีคุณสมบัติพิเศษหรือประสบการณ์ตามที่ประธานศาลรัฐธรรมนูญหรือตุลาการศาลรัฐธรรมนูญเห็นสมควร แล้วแต่กรณี

               (4) เป็นผู้เลื่อมใสในการปกครองระบอบประชาธิปไตยอันมีพระมหากษัตริย์ทรงเป็นประมุขด้วยความบริสุทธิ์ใจ

               (5) ไม่เป็นข้าราชการซึ่งมีตําแหน่งหรือเงินเดือนประจํา ข้าราชการการเมือง หรือข้าราชการรัฐสภาฝ่ายการเมือง

               (6) ไม่เป็นพนักงาน หรือลูกจ้างของหน่วยราชการ หน่วยงานของรัฐ หรือรัฐวิสาหกิจหรือราชการส่วนท้องถิ่น หรือเป็นเจ้าหน้าที่อื่นของรัฐ

               (7) ไม่เป็นกรรมการหรือเจ้าหน้าที่ในพรรคการเมือง

               (8) ไม่เป็นผู้ดํารงตําแหน่งทางการเมือง หรือสมาชิกสภาท้องถิ่น หรือผู้บริหารท้องถิ่น

               (9) ไม่เป็นผู้มีกายทุพพลภาพจนไม่สามารถปฏิบัติหน้าที่ได้ ไร้ความสามารถ หรือจิตฟั่นเฟือนไม่สมประกอบ หรือเป็นโรคตามที่กําหนดในกฎหมายว่าด้วยระเบียบข้าราชการพลเรือน


ข้อ ๘ ที่ปรึกษาต้องไม่มีลักษณะต้องห้าม ดังต่อไปนี้

               (1) เป็นบุคคลติดยาเสพติดให้โทษ

               (2) เป็นบุคคลล้มละลายซึ่งศาลยังไม่สั่งให้พ้นคดี หรือมีหนี้สินล้นพ้นตัว

               (3) เป็นผู้เคยต้องคําพิพากษาถึงที่สุดให้จําคุก เว้นแต่เป็นความผิดที่เกิดจากการกระทําโดยประมาท หรือความผิดลหุโทษ

               (4) เป็นผู้เคยถูกไล่ออก ปลดออก หรือให้ออกจากราชการ หน่วยงานของรัฐ รัฐวิสาหกิจหรือราชการส่วนท้องถิ่น เพราะทุจริตต่อหน้าที่ หรือถือว่ากระทําทุจริตและประพฤติมิชอบในวงราชการ


ข้อ ๙ ที่ปรึกษามีหน้าที่ให้คําปรึกษาและข้อเสนอแนะต่อประธานศาลรัฐธรรมนูญและตุลาการศาลรัฐธรรมนูญ และปฏิบัติหน้าที่อื่นตามที่ประธานศาลรัฐธรรมนูญและตุลาการศาลรัฐธรรมนูญมอบหมาย


ข้อ ๑๐ ผู้ได้รับการเสนอชื่อเพื่อแต่งตั้งเป็นที่ปรึกษาให้ยื่นแบบเสนอชื่อและใบรับรองพร้อมเอกสารหลักฐานต่อสํานักงานศาลรัฐธรรมนูญ ดังต่อไปนี้

               (1) สําเนาทะเบียนบ้าน

               (2) สําเนาบัตรประจําตัวประชาชน ถ้ามีการเปลี่ยนชื่อหรือนามสกุล ให้นําหลักฐานการเปลี่ยนชื่อหรือนามสกุลมาแสดงด้วย

               (3) หลักฐานการสําเร็จการศึกษา

               (4) รูปถ่ายหน้าตรงไม่สวมหมวกหรือแว่นตาสีดํา ขนาด 1 นิ้ว ซึ่งถ่ายมาแล้วไม่เกิน 6 เดือน จํานวน 4 รูป

               (5) ใบรับรองแพทย์มีอายุไม่เกิน 6 เดือนให้เลขาธิการสํานักงานศาลรัฐธรรมนูญเป็นผู้ตรวจสอบคุณสมบัติของที่ปรึกษาที่จะได้รับการแต่งตั้งให้เป็นไปตามที่กําหนดในระเบียบนี้


ข้อ ๑๑ ที่ปรึกษาพ้นจากตําแหน่งเมื่อ

               (1) ตาย

               (2) ลาออก

               (3) ขาดคุณสมบัติตามข้อ 7 หรือมีลักษณะต้องห้ามตามข้อ 8

               (4) ประธานศาลรัฐธรรมนูญ หรือตุลาการศาลรัฐธรรมนูญ แล้วแต่กรณี เห็นควรให้พ้นจากตําแหน่ง

               (5) ประธานศาลรัฐธรรมนูญ หรือตุลาการศาลรัฐธรรมนูญพ้นจากตําแหน่ง แล้วแต่กรณี


ข้อ ๑๒ ที่ปรึกษามีสิทธิได้รับสวัสดิการและการสงเคราะห์อื่น ดังต่อไปนี้

               (1) การประกันสุขภาพ มีอัตราเบี้ยประกันคนละไม่เกินสองหมื่นบาทต่อปีในการจัดหาผู้รับประกันตามระเบียบนี้ ให้นํา หลักเกณฑ์และวิธีการตามระเบียบศาลรัฐธรรมนูญว่าด้วยการแต่งตั้งเลขานุการประธานศาลรัฐธรรมนูญและตุลาการศาลรัฐธรรมนูญในส่วนที่เกี่ยวกับการประกันสุขภาพมาใช้บังคับโดยอนุโลม

               (2) บําเหน็จตอบแทนเป็นเงินซึ่งจ่ายครั้งเดียวเมื่อพ้นจากตําแหน่ง หลังจากที่ดํารงตําแหน่งครบหนึ่งปีขึ้นไปนับแต่วันที่ได้รับแต่งตั้ง

               ในการคํานวณบําเหน็จตอบแทน ให้นําค่าตอบแทนเป็นรายเดือนท้ายระเบียบนี้คูณด้วยระยะเวลาการดํารงตําแหน่งเป็นรายปี โดยให้นับจํานวนปีและเศษของปีด้วย การคํานวณเศษของปีที่เป็นเดือนหรือเป็นวันให้เป็นปีนั้น ให้นําเศษที่เป็นเดือนหารด้วยสิบสอง และเศษที่เป็นวันหารด้วยสามสิบ ได้ผลลัพธ์เท่าใดจึงหารด้วยสิบสอง ในการคํานวณให้ใช้ทศนิยมสองตําแหน่ง และให้นําจํานวนที่คํานวณได้มารวมกันเป็นระยะเวลาที่ดํารงตําแหน่งซึ่งเป็นจํานวนปี

               สิทธิในบําเหน็จตอบแทน เป็นสิทธิเฉพาะตัว จะโอนไม่ได้

               ในกรณีที่ปรึกษาพ้นจากตําแหน่งเพราะเหตุถึงแก่ความตาย ไม่ว่าผู้นั้นจะดํารงตําแหน่งครบหนึ่งปีบริบูรณ์หรือไม่ก็ตาม ให้ผู้นั้นมีสิทธิได้รับบําเหน็จตอบแทน โดยให้จ่ายแก่ทายาทโดยธรรมซึ่งเป็นผู้มีสิทธิรับมรดกของผู้ตายตามประมวลกฎหมายแพ่งและพาณิชย์

               (3) ค่าใช้จ่ายซึ่งเป็นค่าเครื่องแบบประจําสํานักงานตามหลักเกณฑ์เช่นเดียวกับข้าราชการสํานักงานศาลรัฐธรรมนูญ

               (4) ค่าใช้จ่ายการเดินทางไปราชการ ให้นํากฎหมายว่าด้วยค่าใช้จ่ายในการเดินทางไปราชการและระเบียบกระทรวงการคลังที่ออกตามกฎหมายดังกล่าว มาใช้บังคับแก่ค่าใช้จ่ายในการเดินทางของที่ปรึกษาโดยอนุโลม โดยให้ได้รับสิทธิในอัตราเดียวกับข้าราชการสํานักงานศาลรัฐธรรมนูญระดับ 10 หรือเทียบเท่า

               (5) ประโยชน์ตอบแทนอื่นตามที่คณะตุลาการศาลรัฐธรรมนูญกําหนด


ข้อ ๑๓ ให้นําระเบียบศาลรัฐธรรมนูญว่าด้วยเครื่องแบบและการแต่งกายของข้าราชการสํานักงานศาลรัฐธรรมนูญเฉพาะในส่วนที่เกี่ยวกับเครื่องแบบพิธีการและเครื่องแบบประจําสํานักงานมาใช้บังคับกับที่ปรึกษาโดยอนุโลม เว้นแต่อินทรธนูให้ใช้ตามแบบที่กําหนดท้ายระเบียบศาลรัฐธรรมนูญว่าด้วยการแต่งตั้งเลขานุการประธานศาลรัฐธรรมนูญและตุลาการศาลรัฐธรรมนูญมาใช้บังคับโดยอนุโลม


ข้อ ๑๔ ให้สํานักงานศาลรัฐธรรมนูญออกบัตรประจําตัวแก่ที่ปรึกษาเพื่อแสดงตน จัดทําและรักษาทะเบียนประวัติของที่ปรึกษาไว้เป็นหลักฐานบัตรประจําตัวตามวรรคหนึ่ง เป็นอันยกเลิกเมื่อมีกรณีตามข้อ 11


ข้อ ๑๕ ที่ปรึกษาต้องปฏิบัติตามนโยบาย คําสั่ง กฎ ระเบียบ ข้อบังคับ และแบบธรรมเนียมของศาลรัฐธรรมนูญ

               ในกรณีที่ปรึกษาปฏิบัติหน้าที่มีความดีความชอบเป็นพิเศษ ให้มีสิทธิได้รับการเสนอชื่อเพื่อขอรับพระราชทานเครื่องราชอิสริยาภรณ์ตามกฎหมายและระเบียบของทางราชการ


ผู้มีอํานาจลงนาม -                                                                                   ประกาศ ณ วันที่ 26 มิถุนายน พ.ศ. 2551

 

                                                                                                       ชัช ชลวร

                                                                                             ประธานศาลรัฐธรรมนูญ